PRAVILNIK

**O OCENJEVANJU ROKODELSKIH IZDELKOV IN**

**IZDELKOV UNIKATNEGA TER INDUSTRIJSKEGA OBLIKOVANJA**

**ZA PRIDOBITEV PRAVICE DO UPORABE**

**TKBZ SEVNICA PREMIUM**

***Splošne določbe***

**1. člen**

Po določilih tega pravilnika se izvaja strokovno ocenjevanje rokodelskih izdelkov in izdelkov unikatnega in industrijskega oblikovanja za pridobitev pravice do uporabe teritorialne kolektivne blagovne znamke (TKBZ) Sevnica Premium. Za strokovno ocenjevanje se upoštevajo ocenjevalni kriteriji, zapisani v ocenjevalnih listih za rokodelske izdelke in izdelke unikatnega ter industrijskega oblikovanja, ki so jih prijavitelji prijavili na razpis in so ustrezali merilom za pridobitev pravice do uporabe TKBZ Sevnica Premium.

**2. člen**

S tem pravilnikom se določa:

1. opredelitev in zvrsti rokodelskih izdelkov in izdelkov unikatnega ter industrijskega oblikovanja,
2. ocenjevalna merila in točkovanje,
3. način imenovanja, delo Strokovne komisije za ocenjevanje in objavljanje rezultatov,
4. način podeljevanje pravice do uporabe TKBZ,
5. pritožbe in postopek reševanja pritožb,
6. načine označevanja rokodelskih izdelkov in izdelkov unikatnega ter industrijskega

oblikovanja,

1. načine preverjanja kakovosti in odvzem pravice do uporabe TKBZ.

***Opredelitev in zvrsti rokodelskih izdelkov in******izdelkov unikatnega ter industrijskega oblikovanja***

**3. člen**

(1) Med rokodelske izdelke štejejo ročno izdelani oz. dodelani tradicionalni ali sodobni izdelki iz različnih gradiv, ki so lahko replike, unikati, maloserijski ali serijski izdelki. V okvire rokodelstva sodijo tudi izdelki unikatnega, maloserijskega in industrijskega oblikovanja ter turistični spominki. Uporabnost izdelkov je različna, in sicer za potrebe gospodarskega prizadevanja, notranje in zunanje opreme bivališč, spominkarske ponudbe, darilnih programov, promocijskih potreb idr. Rokodelski izdelki, ki pridobijo pravico do uporabe TKBZ Sevnica Premium, lahko nastajajo na območju podeljevanja TKBZ oz. izjemoma v Sloveniji in opredeljenem zamejstvu, enako velja za izvor gradiv, ki sestavljajo izdelek.

(2) Zvrsti rokodelskih panog in izdelkov so naslednje:

* Keramični in lončarski izdelki (vrsta tehnik, od rakuja do porcelana)
* Pletarstvo (razne vrste šibja, koruzno ličje, slama idr. naravna pletarska gradiva)
* Tkalstvo (tradicionalno in sodobno)
* Izdelovanje krpank (angl. patchwork; samo unikatni izdelki)
* Ročno pletenje z volno in polstenje
* Kvačkanje
* Klekljanje
* Vezenje (vse vrste vezenin)
* Unikatno poslikavanje tkanin
* Unikatno šiviljstvo in krojaštvo (npr. izdelovanje kostumov)
* Unikatno usnjarstvo, sedlarstvo
* Lesna galanterija
* Tesarstvo (tesarsko restavratorstvo, izdelovanje replik, izdelovanje kozolcev, idr.)
* Sodarstvo in izdelovanje klopotcev
* Mizarstvo (izdelovanje mizarskih replik, mizarsko restavratorstvo, izdelovanje unikatnih mizarskih izdelkov)
* Rezbarstvo
* Intarzerstvo (vse vrste intarzij, glede na uporabljena gradiva)
* Oglarstvo (izdelovanje ali »kuhanje« oglja na klasičen način v oglarskih kopah)
* Medičarstvo
* Svečarstvo
* Kovaštvo (orodno in podkovsko kovaštvo)
* Umetnostno kovaštvo
* Izdelovanje umetnega cvetja iz papirja in drugih naravnih gradiv
* Izdelovaje maskot in lutk
* Izdelovanje dekorativnih in okrasnih predmetov iz več vrst ali različnih vrst gradiv
* Replike izdelkov naših umetnikov, oblikovalcev, arhitektov v omejenih serijah
* Replike izdelkov kulturne dediščine območja Laškega (premična kulturna dediščina)
* Ročno poslikavanje različnih lesenih, keramičnih in kovinskih predmetov Interpretacije predmetov kulturne dediščine območja občin Laško, Celje, Štore, Vojnik in Radeče (t.i. re-design)
* Interpretacije predmetov kulturne dediščine (t.i. re-design)
* Izdelovanje igrač, maskot in lutk
* Izdelovanje glasbil in zvočil
* Izdelovanje maloserijskih kozmetičnih izdelkov iz naravnih gradiv
* Sodobni pristopi izvajanja steklarskih izdelkov
* Ostale tehnologije in unikatni izdelki, ki nastajajo kot interpretacije kulturne dediščine območja Sevnice ali kot ustvarjalno spoznavanje novih, tudi tujih ustvarjalnih pristopov in tehnologij.

***Ocenjevalna merila***

**4. člen**

(1) Rokodelski izdelki in izdelki unikatnega in industrijskega oblikovanja naj temeljijo predvsem na naravnih gradivih in gradivih, ki so značilna za območje podeljevanja pravice do uporabe TKBZ Sevnica Premium in upoštevajo rokodelsko kulturno dediščino regije.

(2) Gradiva v izdelku, ki se upoštevajo morajo vsaj v 70 % izhajati iz območja občine Sevnica, oz. iz Slovenije in nositi zgodbo, ki se nanaša na kulturo in tradicijo območja. V manjšem deležu lahko gradiva izvirajo tudi izven meja Slovenije, če podpirajo lokalno zgodbo izdelka.

(3) Pri ocenjevanju rokodelskih izdelkov Strokovna komisija za ocenjevanje ocenjuje po naslednjih merilih, in sicer:

1. Merilo izvora gradiv (-a) (od 0 do 30 točk).
2. Merilo tehnološkega procesa in obdelave gradiv(-a) (od 0 do 10 točk).
3. Merilo naravne in kulturne dediščine (od 0 do 10 točk).
4. Merilo celovite kakovosti (od 0 do 10 točk).
5. Merilo aplikativnosti izdelka (od 0 do 10 točk).
6. Merilo vzgojnih in izobraževalnih sestavin (od 0 do 10 točk).
7. Merilo likovno estetskih, umetniških oz. oblikovalskih sestavin (od 0 do 10 točk).
8. Merilo ekonomske vrednosti (od 0 do 10 točk).
9. Merilo trženja izdelka (od 0 do 10 točk).
10. Merilo prodajne cene izdelka (od 0 do 10 točk).
11. Merilo kraja ali regije – zgodba z lokalno dodano vrednostjo (od 0 do 20 točk).
12. Merilo števila izdelkov (razmerje med unikati in malimi serijami, replike s certifikati strokovnih ustanov, kjer se upošteva mednarodno pravilo 99 izdelkov v seriji idr.) (od 0 do 10 točk).
13. Merilo trajnosti izdelka (od 0 do 20 točk).
14. Merilo celostne podobe izdelka (embalaža, etiketa, zgodba) (od 0 do 30 točk).
15. Merilo nagrajenosti – že pridobljeni znaki, certifikati, nagrade (od 0 do 10 točk).

(4) Merila se ocenjujejo z 0-10 oz. 0-20 oz. 0-30 točkami.

(5) Izvor uporabljenih gradiv se ocenjuje skladno s točko 2 tega člena. Gradiva v izdelku, ki se upoštevajo:

* morajo vsaj v 70 % izhajati iz občine Sevnica (30 točk), oz.
* morajo vsaj v 70 % gradiv izvira iz Posavja (24 točk), oz.
* morajo vsaj v 100 % gradiv izvira iz Slovenije (20 točk), oz.
* lahko do 30 % izhajajo iz tujine, ostalo iz Slovenije (10 točk).

(6) Meje sprejemljivosti: Maks = 210 točk (200 točk od 1 – 14, nagrajenost ni izključujoče merilo) in Min = 160 točk (80 % točk).

***Delo Strokovne komisije za ocenjevanje***

**5. člen**

(1) Organizator ocenjevanja z javnim razpisom določi datum, čas in sedež ocenjevanja rokodelskih izdelkov ter izdelkov unikatnega in industrijskega oblikovanja.

(2) Člani Strokovne komisije za ocenjevanje so strokovnjaki s področij, katerih vede obravnavajo in sooblikujejo razvoj podeželja.

(3) Izdelovalci pošljejo izdelke v ocenjevanje. Vsak izdelek mora imeti tudi izpolnjen prijavni obrazec - Prijavnica. Izdelovalci morajo obvezno odgovoriti na vsa zastavljena vprašanja, in sicer:

* Ime, priimek, naslov idr. kontaktni podatki prijavitelja.
* Ime, priimek in naslov izdelovalca - avtorja izdelka (če je avtorjev oz. izdelovalcev več, je potrebno navesti vse).
* Naziv / vrsta izdelka/ov.
* Količina izdelkov (unikat oz. serijski izdelek).
* Možna zagotovljena količina izdelka v sezoni oz. letu.
* Gradivo oz. gradiva iz katerega/ih je izdelek narejen.
* Izvor gradiv in dokazila o izvoru.
* Trajnostni vidik izdelka.
* Zgodba / zgodovina izdelka, ki izpostavlja lokalna gradiva in tehnologijo izdelave.
* Prodajna cena izdelka brez embalaže in prodajna cena izdelka z embalažo.
* Količina letne proizvodnje in prodaje izdelka ter od kdaj je izdelek na tržišču.
* Spletna stran, kjer lahko izdelek spoznamo in kupimo.
* Certifikati, potrdila idr. morebitni dokumenti o izdelku (nagrade, priznanja).
* Izjava.
* Datum prijave in prejema izdelka v ocenjevanje.

(4) Strokovna komisija za ocenjevanje na osnovi meril za ocenjevanje oceni vsak izdelek. Če je izdelek pozitivno ocenjen se v Poročilo zapiše število točk in morebitna priporočila za izboljšanje izdelka oz. njegove CGP ali zgodbe. Če je izdelek prejel nezadostno število točk, ima pa potencial, se v Poročilo zapiše priporočila za nadgradnjo izdelka in predlog za njegovo ponovno ocenitev. Poročilo o ocenjevanju podpišejo vsi člani Strokovne komisije za ocenjevanje. Sklep o podelitvi pravice do uporabe TKBZ ime podpiše predsednik Strokovne komisije za ocenjevanje.

(5) Vsak rokodelski izdelek oz. izdelek unikatnega in industrijskega oblikovanja istočasno z ocenjevanjem fotografira verodostojen fotograf. Fotografije so priloga Poročilu in se jih uporablja skladno s Priročnikom o uporabi TKBZ Sevnica Premium. Organizator ocenjevanja vodi in upravlja arhiv fotografij – fototeko ocenjenih rokodelskih izdelkov.

(6) Člani Strokovne komisije za ocenjevanje in Organizator ocenjevanja so dolžni ohraniti anonimnost rezultatov ocenjevanja do izdaje Sklepa o pridobitvi pravice do uporabe TKBZ Sevnica Premium.

(7) Objavljanje seznama izdelkov in njihovih izdelovalcev, ki so pridobili pravico do uporabe TKBZ Sevnica Premium je javno.

***Način podeljevanja pravice do uporabe TKBZ SEVNICA PREMIUM***

**6. člen**

(1) Na osnovi pozitivnega mnenja Strokovne komisije za ocenjevanje pridobi izdelovalec pravico do uporabe TKBZ Sevnica Premium. Izdelovalcu se zato podeli Certifikat (diploma oz. priznanje), skladen s Poročilom, na katerem mora biti jasno napisano za kateri/e izdelek/e je bil podeljen. Certifikat podpišeta predsednik Strokovne komisije in direktor Lastnika in Upravljavca TKBZ Sevnica Premium.

(2) Organizator ocenjevanja javno objavi upravičence do uporabe TKBZ Sevnica Premium na spletni strani in podeli Certifikate na javni prireditvi. Z upravičenci se sklene Pogodba, ki določa način uporabe TKBZ.

***Pritožbe in način reševanja pritožb***

**7. člen**

(1) Izdelovalci rokodelskih izdelkov in izdelkov unikatnega in industrijskega oblikovanja se lahko na izveden postopek razpisa in sprejem izdelkov v ocenjevanje pritožijo.

(2) Rok za oddajo pritožbe je 15 dni po prejemu Certifikata. Pisna pritožba mora vsebovati argumentirane in dokumentirane razloge za nestrinjanje z izvedenimi aktivnostmi. Nepopolne pritožbe se zavržejo kot neutemeljene.

(3) Komisija za pritožbe mora obravnavati in sporočiti svoje mnenje najpozneje v 30 dneh od prejema pritožbe.

***Način označevanja rokodelskih izdelkov******in izdelkov unikatnega ter industrijskega oblikovanja***

**8. člen**

(1) Rokodelski izdelki in izdelki unikatnega ter industrijskega oblikovanja, ki so pridobili pravico do uporabe TKBZ Sevnica Premium, se naj označijo z nalepkami ali obešankami TKBZ Sevnica Premium.

(2) Načine označevanja posameznih izdelkov določi Strokovna komisija za ocenjevanje in so zapisani v Pogodbi.

(2) Izdelovalci morajo pravila za označevanje z znakom dosledno spoštovati. V nasprotnem primeru se jim odvzame pravica do uporabe TKBZ Sevnica Premium.

***Načini preverjanja kakovosti in odvzem TKBZ SEVNICA PREMIUM***

**9. člen**

(1) Strokovna komisija za ocenjevanje nenajavljeno preverja kakovost in ostale sestavine vezane na merila ocenjevanja, ki so značilne za rokodelske izdelke in izdelke unikatnega ter industrijskega oblikovanja.

(2) Pri odstopanjih od kakovosti ali posameznih sestavin, ki so bile ugotovljene na ocenjevanju, Strokovna komisija najprej opozori rokodelca na pomanjkljivosti, neskladja z merili ocenjevanja. V kolikor odstopanja in pripombe Strokovne komisije niso upoštevani, le-ta poda Lastniku in Upravljavcu TKBZ predlog za izvedbo kazenskih ukrepov in v skrajnem primeru za odvzem pravice do uporabe TKBZ. Odvzeta pravica do uporabe TKBZ Sevnica Premium se objavi v medijih enako kot podelitev le-te.

***Končne določbe***

**10. člen**

Od navedenih pravil v tem Pravilniku se lahko odstopa samo v primerih, ki jih sprejme Lastnik TKBZ Sevnica Premium.

|  |  |  |
| --- | --- | --- |
| Sevnica,  Datum: 24. 02. 2025 | |  | | --- | | Župan Občine Sevnica  Srečko Ocvirk | |